УНИВЕРЗИТЕТ У ИСТОЧНОМ САРАЈЕВУ

ПРАВОСЛАВНИ БОГОСЛОВСКИ ФАКУЛТЕТ

„СВЕТИ ВАСИЛИЈЕ ОСТРОШКИ“

ФОЧА

ПРАВИЛНИК

О СТУДИРАЊУ НА ПРВОМ ЦИКЛУСУ СТУДИЈА НА   
ПРАВОСЛАВНОМ БОГОСЛОВСКОМ ФАКУЛТЕТУ  
„СВЕТИ ВАСИЛИЈЕ ОСТРОШКИ“  
ФОЧА

ФОЧА, 2024. година

На основу члана 23. став 1. тачка 12) Статута Православног богословског факултета „Свети Василије Острошки“ у Фочи број: 200/23 од 27.03.2023. године Управни одбор на својој сједници одржаној дана \_\_\_\_\_\_ 2024. године, донио је

ПРАВИЛНИК

О СТУДИРАЊУ НА ПРВОМ ЦИКЛУСУ СТУДИЈА НА  
ПРАВОСЛАВНОМ БОГОСЛОВСКОМ ФАКУЛТЕТУ  
„СВЕТИ ВАСИЛИЈЕ ОСТРОШКИ“

У ФОЧИ

1. ОПШТЕ ОДРЕДБЕ

Члан 1.

Правилником о студирању на првом циклусу студија на Православном богословском факултету „Свети Василије Острошки“ у Фочи ближе се уређује организација и извођење студија првог циклуса, трајање студија, статус студента, вредновање рада студената, поступак испитивања и оцјењивања, услови и поступак провођења завршног рада, додјељивање диплома, издавање исправа о студијама, као и друга релевантна питања од значаја за остваривање студија првог циклуса на Факултету.

Члан 2.

Студије првог циклуса на Факултету организују се и остварују у складу са правилима студирања заснованим на Европском систему преноса и акумулације бодова (ECTS).

1. ОРГАНИЗАЦИЈА СТУДИЈА

Члан 3.

(1.)Факултет организује и изводи академске студије првог циклуса из хуманистичких области за које је лиценциран/акредитован.

(2.)Студијски програми подијељени су на студијске године и семестре.

(3.)У складу са ECTS обим студијског програма износи 60 ECTS у једној студијској години, односно 30 ECTS у једном семестру.

(4.)Број бодова за поједини предмет одређује се према броју часова наставе (теоријске или практичне, вјежби, семинара и слично) и времена за учење код припреме за провјеру знања и оцјењивања ( тестови, колоквијуми, завршни испити).

**Трајање студија**

Члан 4.

1.Студије првог циклуса високог образовања трају четири студијске године.

2.У складу са Европским системом преноса бодова (ECTS) студије првог циклуса у трајању од четири године вреднују се са 240 ECTS.

Члан 5.

1.Настава на Факултету организује се и изводи у току академске године.

2.Академска година, у правилу, почиње 1. октобра,а завршава се 30. 09..

3.Студијска година се организује у два семестра, гдје се у сваком семестру планира по 15 (петнаест) седмица наставе (зимски и љетни семестар) што значи укупно 30 (тридесет) седмица годишње током којих студент прати наставу у виду: предавања (П), вјежби (В) и семинара (С). Преостале седмице предвиђене су за одржавање других облика наставе у виду групних консултација, завршавање појединих студијских обавеза, завршних испита и паузе између семестара.

4. Почетак зимског и љетног семестра за сваку академску годину утврђује се одлуком Сената Универзитета којом се усваја академски календар за текућу академску годину.

Члан 6.

1.Наставним планом студија на првом циклусу утврђује се најмање 20, а највише 25 часова наставе седмично.

2.Изузетак од одредбе из става 1. овог члана представљају студијски програми за чију реализацију је потребно наставним планом првог циклуса студија утврдити већи број часова наставе седмично.

3.Један наставни час траје 45 минута.

4.Реализација наставног плана и програма првог циклуса студија одвија се у складу са академским календаром и распоредом наставе.

**Структура студијског програма**

Члан 7.

1.Студијски програм је скуп обавезних, изборних и факултативних предмета, са оквирним садржајем, чијим се савладавањем обезбјеђују неопходна знања и вјештине за стицање дипломе одговарајућих нивоа и врста студија:

2.Студијским програмом утврђује се:

* назив и циљеви студијског програма,
* област образовања којој припада студијски програм,
* врста и нивои студија,
* обим студија,
* исходи учења на нивоу студијског програма,
* струковно односно академско звање које се стиче завршетком студијског програма,
* услови за упис на студијски програма за студенте из Републике и БиХ, односно иностранства,
* листа обавезних и изборних предмета са оквирним садржајем,
* обавезна и помоћна литература за студиј,
* начин извођења студија и полагање испита за све облике стицања високог образовања,
* мјесто извођења наставе,
* потребно вријеме за извођење појединих облика студија,
* предвиђен број часова за поједине предмете и њихов распоред по годинама,
* бодовна вриједност сваког предмета исказана у складу са ECTS бодовима,
* бодовна вриједност завршног рада исказана у складу са ECTS бодовима,
* услови уписа студента у следећи семестар, односно следећу годину студија, те предуслови за упис појединих предмета и групе предмета,
* начин избора предмета из других студијских програма,
* могућност извођења наставе на страним језицима,
* услови за прелазак са других студијских програма,
* силабуси наставних предмета,
* остала питања од значаја за извођење студијског програма.

3.Наставним планом се утврђује трајање студија, наставни предмети и њихов распоред по семестрима и годинама, те број часова за разне облике наставе.

**Услови уписа**

Члан 8.

1.Упис кандидата обавља се на основу јавног конкурса који објављује Универзитет у роковима утврђеним законом.

2.Право пријаве на конкурс за упис студената на студијске програме првог циклуса студија имају сва лица која су завршила четверогодишњу средњу школу у Републици Српској, Брчко Дистрикту и Федерацији Босне и Херцеговине, као и лица која су средњу школу завршила у иностранству.

3.Докази о завршеној средњој школи, свједочанства и дипломе стечене у иностранству подлијежу обавези нострификације коју врши Министарство за научнотехнолошки развој, високо образовање и информационо друштво РС,

4.Поступку нострификације не подлијежу сведочанства и дипломе стечене у Републици Србији, сходно Споразуму о узајамном признавању докумената у образовању и регулисању статусних питања ученика и студената („Службени гласник РС“број79/05)

Члан 9.

1.Кандидат се уписује на одређени студијски програм на конкурентској основи, узимајући у обзир:

* успјех у претходном образовању,
* врсту претходног образовања,
* резултате постигнуте на пријемном испиту,
* резултате постигнуте на испиту за провјерусклоностии способности,
* друге резултате значајне за упис кандидата.

2.Редослијед кандидата за упис на први циклус студија, утврђује се на основу критеријума из става 1. овог члана, а сходно укупном броју бодова остварених кроз резултате у претходном образовању (просјечна оцјена из свих предмета четверогодишње средње школе множи се са бројем 10, максимално 50 бодова), резултата постигнутих на пријемном испиту, односно на испиту за провјеру сколности и способности (максимално 50 бодова). Укупно по оба основа могуће је остварити максимално 100 бодова.

3.Услови пријемног испита, односно услови испита за провјеру склоности и способности и начин полагања садржани су у јавном конкурсу за упис студената.

4.Факултет општим актом може утврдити детаљније критеријуме за упис у складу са специфичностима студијског програма који изводи, који не може бити у супротности са Законом, Статутом и овим правилником.

5.Провођење пријемног испита односно испита за провјеру склоности и способности, те рангирање кандидата за упис на студијски програм, проводи комисија коју рјешењем именује декан факултета.

6.Право на упис стиче кандидат који је рангиран у оквиру одобреног броја студената за упис на прву годину студија, у одговарајућој академској години.

7.Ранг листа кандидата објављује се на интернет страници и огласној табли факултета.

8.Кандидати за упис на студијски програм првог циклуса студија могу поднијети приговор на поступак рангирања. Приговор се подноси декану у писаној форми, у року од 24 сата од објављивања ранг листе. Декан рјешава по приговору кандидата у року од два дана, при чему је одлука по приговору коначна.

9.Кандидат који је остварио право на упис, а у предвиђеном року није извршио упис, губи право уписа, а умјесто њега, право на упис стиче сљедећи кандидат на ранг листи.

10.У случају истог укупног броја бодова два или више кандидата, предност има кандидат са већим бројем бодова оствареним на пријемном испиту или испиту провјере склоности и способности.

Члан 10.

1.Ранг листа кандидата за упис на прву годину првог циклуса студија комисија из члана 9.став 5.овог Правилника доставља централној комисији за упис студената на прву годину првог циклуса студија, која се формира на нивоу Универзитета.

2.Централну комисију из става 1. овог члана именује ректор Универзитета својим рјешењем.

3.Комисија факултета из члана 9. став 5. овог правилника дужна је да централној комисији достави ранг листу у року од 24 часа од формирања исте.

4.Услучају измјене ранг листе у поступку по приговору из члана 9. став 8 овог правилника, факултет је у обавези да централној комисији за упис студената достави измјењену ранг листу и у прилогу исте одлуку по приговору.

5.На бази достављених ранг листи централна комисија за упис сачињава обједињени извјештај о резултатима пријемног испита, односно испита за провјеру склоности и способности и исти доставља сенату Универзитета.

**Организација наставе**

Члан 11.

1.Студенти су обавезни да похађају предавања, семинаре и остале видове наставе у складу са њиховим статусом.

2.Присуство свим видовима наставе је обавезно за студенте и о њему воде евиденцију одговорни наставници и сарадници и сам студент, на основу које студент по одслушаном семестру добија потпис од предметног наставника.

3.Изглед и садржај формулара који наставник користи за вођење евиденције о присуству на настави, из става 2. овог члана утврђује вијеће факултета при чему је неопходно да исти садржи назив предмета, назив студијског програма, наставну јединицу која се обрађује, датум и списак присутних студената, име и потпис предметног наставника,

4.У току семестра студент може одсуствовати највише 20% од укупног фонда сати за сваки облик наставе по једном предмету.

5.Студент који изостане са наставе више од 20% од укупног фонда сати у току семестра губи право на потпис предметног наставника.

6.Вијеће факултета може с обзиром на природу студијског програма и наставних предмета, својом одлуком утрвдитии виши проценат дозвољених изостанака у току семестра, али не преко 40%,

7.Изузетно, од става 5. овог члана, у оправданим случајевима, студенту којем недостаје потписнаставника, на његох захтјев може се одобрити овјера претходног семестра и упис наредног семестра.

8.Захтјев за одобравање овјере претходног семестра и упис наредног семестра из става 6. овог члана студент подноси декану факултета.

9.Уз захтјев за одобравање овјере претходног семестра и упис наредног семестра студент је обавезан приложити релевантну документацију којом доказује опраданост случаја из става 6.овог члана.

10.Декан, у случају основаности захтјева, доноси рјешење којим се студенту одобрава овјера претходног семестра и упис наредног семестра.

11.Уколико се утврди неоснованост захтјева, декан доноси рјешење о одбијању захтјева.

12.Против рјешења декана дозвољен је приговор предметног наставника и студента научно-наставном вијећу факултета, у року од 15 дана од дана пријема рјешења.

13.Одлука наставно-научног вијећа по приговору је коначна.

Члан 12.

1.Настава се изводи према утврђеном распореду часова.

2.Факултет је дужан да распоред часова објави најкасније 7 (седам) дана прије почетка наставе.

3.Предметни наставник је обавезан да, у складу са студијским програмом, за сваки наставни предмет утврди план рада који укључује термине и начин провјере знања (тестове, и сл) и остале облике индивидуалног рада студената (семинари, и др), водећи при томе рачуна да сви наведени облици активности и обавеза студената буду усаглашени са утврђеним оптерећењем студената.

4.Предметни наставник је дужан да на почетку наставе упозна студенте са основном литературом коју ће студент користити за полагање испита, а која се по могућности објављује на интернет страници факултета.

Члан 13.

1.У оквиру наставног процеса организују се и консултације, индивидуално или групно учествовање у стручним и научним пројектима и истраживањима, и други повремено организовани облици наставе.

2.На лични захтјев, вијеће факултета може студенту одобрити факултативно слушање неких предмета, уколико оцјени да за то постоје организационе могућности.Евиденција о факултативно положеним испитима, поред испитног записника и пријаве, води се у матичној књизи и додатку дипломе.

Члан 14.

1.Задаци предвиђени за индивидуални рад студента (семинарски, домаћи,) морају бити равномјерно распоређени у току семестра.Укупни обим ових задатака мора бити усаглашен са оптерећењем предвиђеним на предмету, сагласно ECTS бодовима.

2.Наставник је дужан у току наставе, израде самосталних задатака и припреме провјере знања, помоћи студентима организовањем консултација. Термини и вријеме за консултације требају бити усклађени са наставом и информације о истим доступне студентима (путем интернет странице или огласне табле).

3.Промјена распореда часова и плана рада у току наставе у правилу није допуштена. Ако се укаже потреба за промјеном (због болести наставника и других оправданих разлога) продекан за наставу одобрава и одређује промјену.

4.О промјени из става 3. овог члана студенти морају бити на адекватан начин и благовремено обавјештени.

Члан 15.

1.Настава на Факултету се изводи у одговарајућим просторијама Факултета у току радне седмице.

2.Поједини облици наставе могу се организовати у форми учења на даљину, али се испити морају одржавати у сједишту факултета.

3.У оправданим случајевима научно-наставно вијеће може донијети одлуку о извођењу дијела наставе (предавања) на хибридни начин)модул за одређени студијски програм, који подразумјевају присуство студената и сарадника у учионици на факултету уз учешће наставника путем електронских платформи..

4.Наставу из става 3. овог члана на факултету могу изводити наставници са других високошколских установа.

5.Настава из става 3. овог члана не може бити организована у обиму који прелази 60%од укупног обима наставе (предавања) на наставном предмету.

**Опредјељивање за изборне предмете**

Члан 16.

1.Студент се опредјељује за изборне предмете најкасније приликом уписа наредне године, које жели да слуша и полаже у наредној академској години..

2.Студентима се обезбјеђују информације о карактеру изборног предмета за који се опредјељују на почетку академске године, те информације о објективним могућностима извођења наставе из изборних предмета у погледу минималног броја студената који ће их похађати.

3.Избор предмета врши се на начин да је укупан збир ECTS по семестру 30 односно 60 ECTS за годину,

4.Изборни предмети које је студент пријавио не могу се мјењати у току академске године.

5.Факултет задржава право да на почетку академске године, донесе одлуку о утврђивању изборних предмета студијских програма за које ће се организовати настава, на основу интересовања кандидата и расположивих ресурса,

6.Начин и услове опредјељивања за изборне предмете уређује факултет својим актима.

**Упис студијске године**

Члан 17.

1.Студент стиче услов за упис наредне студијске године у складу са одредбама Закона о високом образовању.

2.У случају да студент не испуни услове за упис наредне године студија, обнавља годину и има право да прати наставу и полаже испите из наредне године студија до броја ECTS које је остварио у текућој години, умањеног за број бодова који су пренијети из ранијих година студија. Захтјев за остваривањеовог права, подноси се декану факултета приком обнове године.

3. Вијеће факултета за студента из става 2. овог члана утврђује испите које може слушати и полагати, о чему се води посебна евиденција.

4.Подаци уписани у евиденцију из става 3. овог члана уписују се у студентску књижицу (индекс) и матичну књигу након што студент упише годину студија за коју је вођена евиденција.

**Члан 18.**

Студент који није положио све испите из претходних година студија нема право уписа наредне године студија без обзира на број ECTS које је остварио у текућој студијској години у коју је уписан.

Изузетно из става 1. овог члана на молбу студента који нису положили све испите из претходних година студија, а који су остварили најмање 45 ECTS у текућој студијској години у коју су уписани, може се одобрити упис наредне године студија уколико збир ECTS бодова свих неположених испита у дотадашњем школовању не прелази 15 ECTSодносно уколико у наредну годину преноси не више од два испита из дотадашњег школовања.

Одлуку по захтјеву студента из става 2. овог члана доноси научно-наставно вијеће факултета.

**Обнова студијске године**

Члан 19.

1.Приликом обнове студијске године, у случају измјене наставног плана или садржаја студијског програма, студент који обнавља годину, има право да прихвати настале измјене.

2.При обнови студијске године, студент може промјенити изборне предмете у оквиру уписаног студијског програма.

**Евалуација наставе**

Члан 20.

1.Праћење успјешности наставног процеса спроводи се анкетирањем студената, као дијела редовног надзора у погледу оцјењивања наставе, студијских програма, професора, сарадника и њихових предавачких способности.

2.Анкета је анонимна.

3.За спровођење анкете одговорни су Комитет за обезбјеђење квалитета, универзитетска канцеларија за осигурање квалитета и сарадник за обезбјеђење квалитета факултета.

**III.ПРАВИЛА О СТАТУСУ СТУДЕНТА**

**Статус студента**

Члан 21.

1.Статус студента стиче се уписом на одговарајући студијски програм и закључивањем уговора о студирању.

2.Студент приликом уписа може стећи један од следећих статуса:

а) редовни студент,

* студент чије се студије финансирају из буџета Републике Српске,
* студент који суфинансира своје школовање,
* студент који самофинансира своје школовање

б)ванредни студент,

в) студент страни држављанин

3.Студент је обавезан регулисати свој статус у свакој академској години:

а)уписом године,

б)обновом године,

в)мировање статуса студента

4.Статус студента престаје под условима утврђеним Законом о високом образовању и Статутом Факултета.

5.Лице којем је престао статус студента, може поново стећи статус студента подусловима:

а)да факултет има просторне, кадровске и друге услове за омогућавањем наставка студија,

б)да студент полаже испите и извршава обавезе утврђене наставним планом који је у примјени у вријеме поновног стицања статуса студента,

6.У одлуци о одобравању поновног стицања статуса студента утврђују се обавезе студента у наставку студија.

7.Одлуку о поновном стицању статуса студента доноси декан.

8.Лице које је било у статусу редовног студента и чије се школовање (су)финансирало из буџета Републике Српске након поновног стицања статуса студента категорише се као редовни студент који самофинансира своје школовање.

9.Лице које је било у статусу редовног студента и у том статусу самофинансирало своје школовање након поновног стицања статуса студента категорише се као редовни студент који самофинансира своје школовање.

10.Лице које је било у статусу ванредног студента након поновног стицања статуса студента категорише се као ванредни студент или редовни студент који самофинансира своје школовање у зависности да ли се ради о поновном студирању на ванредном или редовном студију.

11.Лице које је било у статусу студента страног држављанина након поновног стицања статуса студента категорише се као студент страни држављанин.

**Статус студента врхунског спортисте и умјетника**

Члан 22.

Студенту који има званично верификовани статус врхунског спортисте, врхунског умјетника и слично може се одобрити савладавање студијског програма под посебним условима, које утврђује Сенат Универзитета на приједлог вијећа.

**Мировање статуса студента**

Члан 23.

1.Права и обавезе студента могу мировати.

2.Студенту се одобрава мировање права и обавеза у сљедећим случајевима:

а)теже болести,

б)упућивање на стручну праксу у трајању од најмање три мјесеца, а највише годину дана,

в)његе дјетета до навршене године дана живота,

г)одржавања трудноће,

д)вршења руководних функција у студентском представничком тијелу и

ђ)у другим оправданим случајевима који се цјене у сваком конкретном случају.

3.Мировање права и обавеза студенту се одобрава на лични захтјев.Уз захтјев за мировање права и обавеза студент је обавезан приложити релевантну документацију којом доказује постојање разлога из става 2. овог члана.

4.Захтјев за мировање права и обавеза подноси се прије наступања мировања, на почетку академске године, односно у случају наступања разлога након уписане године, по наступању разлога за мировање статуса.

5.Уколико разлози за мировање трају дуже од једне академске године, студент је дужан да захтјев за мировање статуса поднесе за наредну академску годину,

6.Декан факултета у случају основаности захтјева, доноси рјешење којим се студенту одобрава мировање права и обавеза,

7.Уколико се утврди неоснованост захтјева, декан доноси рјешење о одбијању захтјева,

8.Против рјешења декана дозвољен је приговор наставно-научном вијећу, у року од 15 дана од пријема рјешења.

9.Одлука наставно-научног вијећа по приговору студента је коначна,

10.По престанку разлога због којих је затражио мировање, студент наставља студије према важећем студијском програму.

**Промјена студијског програма**

Члан 24.

1.Студенту се може омогућити препис са једног студијског програма на други, на нивоу универзитетаили препис са другог Универзитетау складу са одобреним уписним квотама,

2.Право на промјену студијског програмаможе се остварити прије почетка академске године. Уз захтјев за промјену студијског програма, студент доставља увјерење о положеним испитима, наставни план и програм и исписницу са претходног студијског програма.

3.Признавање испита врше одговорни наставници, односно комисијакоју именује вијеће факултета,

Члан 25.

Студенту који је положио испит на другом студијском програму, признаје се положени испит у потпуности, ако по свом садржају и обиму најмање у износу 80% одговара предмету на наставном плану и програму на који се преписује, што се доказује наставним планом и програмом.

Положени испити студенту се може признати и дјелимично уколико по свом садржају и обиму одговара предмету на наставном плану и програму на који се преписује у износу мањем од 80%.

Члан 26.

Признавањем испита, признаје се и оцјена којом је студент оцјењен на испиту, односно број ECTS дефинисан наставним планом и програмом на који се студент преписује.

Одлуку о препису и признатим испитима доноси декан факултета, на приједлог научно-наставног вијећа,

Поступак преписа и признавања испита детаљније се регулише статутом факултета.

**Мобилност студента**

Члан 27.

Факултет гарантује мобилност студената и признавање остварених бодова у току дотадашњег образовања на другом факултету у складу са законом и правилима европског система преноса и акумулације бодова (ECTS – European Credit Trasfer and Accumulation System).

Студент има право да у току студија проведе одређено вријеме (семестар или студијску годину на сваком циклусу студија) на другом Универзитету у земљи или иностранству, посредством међународних програма за размјену студената или на бази билатералних уговора између овог и другог универзитета и других облика сарадња.

У складу са уговором који студент закључује са Универзитетом и билатералним уговором између овог и универзитета на којем је студент боравио (провео семестар или студијску годину) признаје му се број кредита остварен за вријеме студирања са универзитета на коме је боравио.

Уз захтјев за боравак на другом универзитету студент прилаже оригиналне документе предвиђене ECTS правилима за промјену мјеста студирања и то:

1. потврду пријема студента на други универзитет,
2. уговор о студирању на другом универзитету.

По завршетку мобилности студент универзитету доставља оригиналне документе ради провођења поступка признавања бодова остварених на другом универзитету и то:

1. уговор о студирању на другом универзитету (уколико је било измјена уговора),
2. препис оцјена који издаје универзитет на којем је студент био у мобилности,
3. наставни план и програм који је студент похађао на универзитету на којем је био у мобилности.

Академска и административна питања везана за мобилност уредиће се посебним актом који доноси сенат Универзитета.

**IV. ВРЕДНОВАЊЕ РАДА СТУДЕНАТА**

**Праћење рада студената**

Члан 28.

1.Рад и знање студента прати се и оцјењује континуирано у току семестра и на завршном испиту.

2.Оцјењивање се врши додјељивањем бодова за сваки облик активности и путем провјере знања у току семестра (обавезне наставне активности) и на завршном испиту, а у складу са ECTS правилима.

3.Евиденцију оцјењивања води предметни наставник и студентска служба факултета.

4.Евиденцију о пријавама студената на провјеру знања, излазак/неизлазак, те одустајање од полагања испита, провјеру, као и резултат који је остварио током провјере знања, ажурира се у студентској служби факултета, кроз информациони систем Универзитета на основу података које води предметни наставник.

5.Предметни наставник обавезан је на почетку наставе на академској години, упознати студенте са методологијом организације наставе, праћења и оцјењивања, терминима провјере знања, карактером и садржином завршног испита, структуром укупног броја бодова и начином формирања оцјене.

Члан 29.

1.Наставник је студентима дужан јавно саопштити резултате о броју освојених бодова након сваке провјере, као и укупан број бодова које је студент постигао од почетка наставе.

2.У структури укупног броја бодова, најмање 50% мора бити предвиђено за обавезне наставне активности у току семестра.

3.На захтјев студента, наставник је дужан детаљно образложити оцјену његовог рада.

4.У оквиру трајања наставног процеса у току сваког семестра (15 седмица наставе) могу се организовати редовне и ванредне провјере знања у виду: тестова, колоквијума...

Члан 30.

1.Студенти су обавезни присуствовати свим провјерама знања.

2.Провјере знања студената су јавне.

3.Провјера из свих облика знања, прихватиће се као кумулативни испит, уколико је постигнути резултат позитиван, након сваке појединачне провјере и износи најмање 51% у укупној вриједности од 100% предвиђеног укупног фонда знања.

**Права и обавезе наставника у извођењу научно-наставног процеса**

Члан 31.

1.У извођењу наставно-научног процеса наставници имају права и обавезе:

а)у потпуности држе наставу према распореду наставе и предвиђеном броју часова у складу са наставним планом и програмом,

б)воде евиденцију о присуству студената на настави, обављеним испитима и постигнутом успјеху студената,

в)организују и изводе научно-истраживачки рад,

г)препоруче уџбенике и приручнике за наставни предметкоји изводе,

д)редовно одржавају провјере знања студенатапрема распореду, у прописаним роковима и путем утврђених облика провјере знања,

ђ)објављују консултације са студентима у сврху савладавања наставног процеса,

е)предлажу усавршавање и преиспитивање програма наставног предмета,

ж)предлажу теме и буду ментори студентима при изради завршног рада,

з)објављују и друге послове утвђене Законом о високом образовању,Статутом и другим општим актима.

2.Куповина уџбеника предметног наставника не може бити услов за полагање испита.

**Испитни рокови**

Члан 32.

1.Испитни рокови су одређени Законом о високом образовању.

2.Јануарско-фебруарски, јунско-јулски и септембарски испитни рок садржи два термина.

3.Априлски и октобарски испитни рок садржи један испитни термин, с тим да се октобарски испитни рок мора завршити најкасније до 15 октобра.

4.При одређивању испитних рокова потребно је обезбједити да разлика између два термина буде најмање 10 (десет) дана.

5.Изузетно, на захтјев студената, сенат може одобрити додатни октобарски испитни рок односно полагање испита у два термина у оквиру априлског испитног рока,

6.За студенте који обнављају завршну годину студија организују се испитни рокови сваког мјесеца у години, изузев августа, са по једним испитним термином.

7.Студенти из става 6 овог члана, у испитним роковима из става 2. овог члана могу полагати испите у оба испитна термина,

8.Термини полагања завршних испита морају бити утврђени на такав начин да два испита из истог семестра не могу бити организована у једном дану, о чему се старапродекан за наставу факултета,

9.Колоквијуми се организују у терминима утврђеним за извођење наставе из предмета из којих је предвиђено полагање колоквијума,

10.Термини полагања испита у сваком испитном року морају бити утврђени и јавно оглашени најмање 5 дана прије почетка пријаве испита.

**Завршни испити**

Члан 33.

Предметни наставник обавезан је на првом часу наставе упознати студенте са начином полагања завршног испита и оквирним терминима за његово одржавање.

Завршни испит се у структури бодова може вредновати са највише 50% укупног броја бодова и одржава се у испитним роковима из члана 32. овог правилника.

Члан 34.

1.Завршном испиту може приступити студент који је задовољио све програмом прописане обавезе, те се благовремено пријавио за полагање тог испита.

2.Наставним програмом може се прописати да је полагање одређеног испита условљено полагањем једног или више испита из претходног семестра.

3.Студент је обавезан испит пријавити електронским путем, најкасније 1 (једну) седмицу прије почетка испитног рока, у оквиру дефинисаног рока за пријаву испита.

4.Студент је дужан доћи на испит 15 (петнаест) минута прије почетка испита. Предметни наставник је дужан извршити прозивку по испитном записнику и идентификацију студената прије почетка испита, увидом у личну исправу/индекс студента.

5.Предметни наставник односно његов сарадник, дужни су упознати студенте да је уношење и кориштење недозвољених помагала на испиту дисциплински кажњиво и елиминисати их са испита уколико користе недозвољена помагала.

**Оцјењивање**

Члан 37.

1.Резултате провјере рада и знања студената у току наставе предметни наставник уноси у индекс студента.

2.Након завршетка наставе и завршног испита, наставник одређује укупан број освојених бодова и формира коначну оцјену за сваког студента. Укупан број освојених бодова и завршну оцјену, наставник уноси у индекс, испитну књигу, испитну пријаву и записник са полагања испита, које доставља студентској служби факултета.

3.Оцјењивање и вредновање успјеха врши се у складу са Статутом факултета, оцјенама од 5 до 10.

4.Пролазне оцјене су од 6 до 10:

10-изванредан, остварује се од 91 до 100 бодова,

9-одличан, остварује се од 81 до 90 бодова,

8-врло добар, остварује се од 71 до 80 бодова,

7-добар, остварује се од 61 до 70 бодова,

6-довољан, остварује се од 51 до 60 бодова,

5-не задовољава, остварује се од 0 до 50 бодова.

5.Студент који је приступио испитуи одустао од полагања, оцјењује се оцјеном 5-одустао/ла од полагања испита,

6.Студент који није приступио полагању испита евидентира се ознаком - није изашао на испит.

7.Студент који није положио испит, оцјењује се оцјеном 5 (не задовољава) с тим да се та оцјена не уписује у индекс и матичну књигу студената.

Члан 38.

1.Испити се полажу у сједишту факултета.

2.Одлуку о полагању испита ван сједишта факултета, у сваком појединачном случају доноси декан, што се детаљније регулише статутом факултета.

Члан 39.

1.Испити и сви облици провјере знања су јавни.Јавност испита се обезбјеђује објављивањем распореда на огласним таблама и интернет страници факултета.

2.Наставник је дузан тражити изузеће од обављања испита уколико постоји нека околност која може довести у сумњу његову непристрасност и објективност.

3.Студент може захтјевом тражити изузеће одговорног наставника и полагање испита пред комисијом уколико постоје основане сумње у непристрасности и објективност наставника.

4.Одлуку по захтјевима наставника и студената из става 2. и 3. овог члана доноси декан након достављеног мишљења наставно-научног вијећа факултета.

5.Облици провјере знања могу бити писмени, усмени и практични.

6.Уколико се испит организује усмено, наставник треба омогућити свим заинтересованим студентима да присуствују испитивању.Усменом испиту, поред кандидата и испитивача, обавезно присуствује и најмање још једно лице из реда студената, наставника или сарадника.

7.Уколико се испит организује писмено, наставник треба упознати студенте којим се помагалима могу користити током испита.

8.Писмена провјера знања из једног наставног предмета, не може трајати краће од 1 (једног) нити дуже од 3 (три) сата, зависно од сложености наставног предмета. На писменом испиту, предметни наставник мора осигурати примјерену удаљеност између студената, а која уколико је то могуће с обзиром на капацитете учионица подразумјева најмање једно празно мјесто и хоризонтално и вертикално између студента који полажу писмени испит.

Писмени испит се сматра завршеним након што то објави предметни наставник или предсједник комисије, ако се испит полаже комисијски.

9.Уколико је провјера знања дефинисана тако да се састоји и из писменог и усменог дијела испита, приликом одређивања термина за писмени и усмени дио испита, мора се водити рачуна да период писменог и усменог дијела испита не може бити дужи од 7 (седам) дана.

Члан 40.

1.Наставник је дужан студентима саопштити резултате усменог завршног испита одмах по одржаном испиту, а потписан записник и пријаве доставити студентској служби, најкасније сљедећег радног дана.

2.Резултати писменог завршног испита и коначне оцјене објављују се у року од 5 (пет) дана од дана испита, истицањем на огласној табли односно интернет страници факултета. Потписан записник и пријаве наставник је дужан доставити студентској служби, најкасније сљедећег радног дана од дана објављивања резултата.

3.Уколико је студент оцјењен оцјеном 5 (не задовољава) наставник је дужан, на његов захтјев, упознати га са недостацима рада и омогућити му увид у писмени рад.

4.Уколико је испит положило мање од 50% студената који су редовно похађали наставу и полагали завршни испит, наставник је, на захтјев студената, дужан одржати групне консултације са студентима, прије наредног испитног рока.

Члан 41.

1.Уколико сматра да је оштећен у поступку спровођења и оцјењивања испита или у осталим облицима провјере знања односно да испит није обављен у складу са Законом, Статутом и овим правилником, студент има право декану факултета поднијети приговор на добијену оцјену у року од два дана од дана добијања оцјене.

2.Студент је обавезан приговор из става 1. овог члана писмено образложити, навођењем наставног предмета, предметног наставника – испитивача, времена одржавања испита, начина одржавања испита, испитних питања, запажања у вези са разлогом подношења приговораи имена најмање једног студента који је присуствовао испиту у тренутку настанка разлога за подношење приговора.

3.Декан факултета обавезан је у року од три дана од пријема приговора, спровести процедуру за утврђивање основаности приговора и донијети рјешење по истом.

4.Процедура за утврђивање основаности приговора из претходног става подразумјева писмено обавјештавање предметног наставника о садржају приговора и писмено изјашњење по наводима изнесеним у приговору..

5.На основу поднесеног приговора и писмених изјава предметног наставника и најмање једног студента из претходног става, декан утврђује основаност приговора. Уколико оцјени да је приговор из става 1. овог члана основан, декан факултета доноси рјешење о понављању испита, са којим треба упознати предметног наставника и студента. Истим рјешењем именује се испитна комисија и утврђује термин поновног испита. У комисију се именују најмање два наставника која имају избор у наставничко звање за ужу научну област којој припада предмет на којем се понавља испит и највише један наставник који има избор у наставничко звање за сродну ужу научну област, при чему се сродном ужом научном облашћу сматра област која припада истој катедри. Наставник с чијом оцјеном студент није задовољан не може бити предсједник те комисије. Вријеме и мјесто одржавања испита се објављује на огласним таблама и интернет страници факултета.

6.У случају из става 5. овог члана, полагање испита пред испитном комисијом обавља се најкасније у року од седам дана од пријема рјешења о понављању испита.

7. Сваки од чланова комисије оцјењује студента. На основу оцјена чланова комисије, утврђује се просјечна оцјена. Просјечна оцјена сматра се коначном.

8.Записник о току испита и оцјена, комисија доставља студентској служби факултета, и предметном наставнику, одмах по обављеном испиту, најкасније наредног радног дана.

Члан 42.

Студент који није задовољан резултатима испита и при томе нема приговор на начин одржавања испита и начин оцјењивања од стране предметног наставника, може поднијети декану факултета захтјев за поништење оцјене остварене на завршном испиту у року од 48 сати од одржавања испита.

Студент из става 1. овог члана може поново да полаже испит пред предметним наставником у законом дефинисано испитном роковима.

Члан 43.

1.Послије три неуспјела покушаја полагања истог испита, студент има право да на лични захтјев полаже испит пред испитном комисијом коју именује декан факултета.

2.Неуспјешним покушајем из става 1. овог члана сматра се случај када је студент приступио полагању испита, али није положио.

3.Неуспјешним покушајем из става 1. овог члана не сматра се случај када студент пријави и не изађе на испит.

4.Комисија из става 1. овог члана има најмање три члана. У комисију се именују најмање два наставника који имају избор у наставничко звање за ужу научну област којој припада предмет на којем се организује комисијско полагање испита и највише један наставник који има избор у наставничко звање за сродну ужу научну област при чему се сродном ужом научном облашћу сматра област која припада истом научном пољу.У случају из става 1. овог члана предметни наставник код кога студент не може да положи испит може бити члан те комисије

5.Вријеме и мјесто одржавања испита се објављује на огласним таблама и интернет страници факултета.

6.Сваки од чланова комисије оцјењује студента. На основу оцјена чланова комисије, утврђује се просјечна оцјена.Просјечна оцјена сматра се коначном.

7.Записник о току испита и оцјени и пријаву комисија доставља студентској служби факултета одмах по обављеном испиту или најкасније следећег радног дана.

Члан 44.

У случају спријеченостипредметног наставника да одржи завршни испит, именује се замјенски наставник за дати предмет, са листе одговорних наставника који има избор за ужу научну област из које је дати предмет, о чему одлуку доноси декан факултета.

У недостатку замјенског наставника који треба да одржи завршни испит, декан факултета именује комисију за одржавање завршног испита.

Комисија из става 2. овог члана има три члана.У комисију се именују два наставника која имају избор у наставничко звање за ужу научну област којој припада предмет на којем се организује комисијско полагање испита и један наставник који има избор у наставничко звање за сродну ужу научну област при чему се сродном ужом научном облашћу сматра област која припада истом научном пољу.

Вријеме и мјесто одржавања испита се објављује на огласним таблама и интернет страници факултета.

**Завршни рад**

Члан 45.

1.Наставним планом и програмом може бити предвиђен завршни рад.

2.Завршни рад представља самосталну стручну обраду одређеног проблема.

3.Завршни рад се израђује у форми и обиму који се утврђује интерним правилима факултета.

4.На првом циклусу студија завршни рад се вреднује ECTS бодовима у складу са лиценцираним наставним планом и програмом.

5.Завршним радом студент доказује да је на основу знања стеченог током студија овладао заданом темом, да је тему обрадио по предвиђеној методологији, да зна да користи стручну литературу и терминологију, као и да је исправно наводи.

6.Тема завршног рада бира се из предмета које садржи студијски програм.

7.Могуће теме завршних радова и чланове комисије предлажу предметни наставници односно ментори. До почетка љетног семестра наставно-научно вијеће на приједлог катедре, усваја списак тема завршних радова за текућу годину који се објављује на огласној табли и интернет страници факултета.

8.Студенту се може од стране вијећа факултета одобрити тема завршног рада коју самостално предлажи, уз претходну консултацију са наставником код којег жели да уради завршни рад.

Члан 46.

1.Тему завршног рада студент пријављује на прописаном образцу, након одслушаног и овјереног претпоследњег семестра студија.

2.Пријаву теме завршног рада потврђује ментор, својим потписом на предвиђеном образцу.

3.Пријава завршног рада обухвата сљедеће податке: име и презиме студента, број индекса, студијски програм, смјер, предмет, датум пријаве, потпис ментора и потпис студента.

Члан 47.

1.У студијској години наставник може преузети, у својству ментора, највише 15 (петнаест) завршних радова за студијске програме из хуманистичких наука.

2. Наставник је дужан водити евиденцију својих менторства.

,

Члан 48.

Студент може само једном промјенити тему завршног рада.

Члан 49.

1.Завршни рад студент израђује самостално.

2.Ментор је обавезан да прати рад студента, помаже му савјетима и упућивањем у литературу.

Члан 50.

1.Студент формира завршни рад у концепту са свим припадајућим дијеловима. Концепт се предаје наставнику – ментору на увид и преглед. Студент је дужан поступити према упуствима и примједбама наставника – ментора.

2.Наставник је дужан прегледати рад и вратити га са коментаром најкасније за двије седмице од дана пријема рада.

3.Након прве предаје завршне верзије рада од стране студента ментору, вијеће факултета може формирати комисију за одбрану завршног рада.

4.Комисија из става 3. овог члана састоји се од три члана (предсједника, ментора и члана).

Члан 51.

1.Студент предаје 5 (пет) пријерака завршног рада у штампаној формикао и у електронској форми студентској служби.

2.Након предаје завршног рада, декан факултета заказује одбранузавршног рада у термину који предложи ментор.

3.Подаци о одбрани објављују се на интернет страници и огласној табли факултета. О предаје рада до његове одбране мора проћи најмање 5 (пет) дана.

Члан 52.

1.Одбрана завршног рада састоји се у правилу, од усменог излагања резултата рада, и образложења издвојених закључака, као и одговора на питања комисије у вези резултата рада и закључака.

2.Ако студент не задовољи на одбрани завршног рада, има право да затражи да му се одобри избор нове теме, у оквиру истог или другог предмета.

3.Завршни рад и одбрана оцјењују се јединственом оцјеном.

4.Сваки од чланова комисије оцјењује студента. На основу оцјена чланова комисије утврђује се просјечна оцјена. Просјечна оцјена сматра се коначном.

**V. ИСПРАВЕ О СТУДИЈАМА**

**Диплома**

Члан 53.

1.Студент који је положио све испите предвиђене за уписана студијски програм и испунио све остале обавезе прописане Статутом факултета и овим правилником, стиче диплому студија првог циклуса односно интегрисаних студија одговарајућрг студијског програма.

2.Диплома о завршеном првом циклусу студија издаје се у складу са законом.

3.Уз диплому из претходног става, студенту се обавезно издаје додатак дипломи.

4.Додатак дипломи који садржи вјештине, компетенције и знања носиоца дипломе и друге податке у складу са законом, Статутом факултета и другим подзаконским актима.

5.У додатку дипломе обавезно се наводе и ECTS бодови.

6.Додатак дипломи се израђује ћириличним писмом на српском језику. На захтјев студента, додатак дипломи се израђује латиничним писмом на једном од језика других конститутивних народа БиХ.Додатак дипломи се обавезно израђује на енглеском језику.

7.Диплому о завршеном првом циклусу студија и додатак дипломи потписују ректор Универзитета и декан факултета.

8.Диплома се овјерава сувим жигом Универзитета.

9.Додатак дипломи овјерава се печатом Универзитета и факултета.

Члан 54.

1.Диплома и додатак дипломи се уручују на свечаној промоцији.

2.Свечану промоцију студената који су стекли диплому првог циклуса студија обавља декан факултета.

**Друге исправе**

Члан55.

Приликом уписа на студијски програм студенту се издаје студентска књижица – индекс.

На захтјев студента, студенту се издају и друге исправе о подацима о којима се води службена евиденција.

**Студентска идентификациона књижица**

Члан 56.

Факултет може студенту издати студентску идентификациону картицу као доказ да је лице регистровано као студент Универзитета, а којом му се обезбјеђује :

* приступ просторијама у којима се одвијају студентски програми,
* коришћење библиотека, рачунарских учионица, осим ако нису предвиђена посебна правила регистрације,
* приступ спортским и другим објектима који стоје на располагању Универзитета,
* и за друге активности у оквиру дјелатности Универзитета.

**VI. ПРЕЛАЗНЕ И ЗАВРШНЕ ОДРЕДБЕ**

**Примјена Правилника**

Члан 57.

1.Студенти уписани у складу са раније важећим Законом о високом образовању имају право да заврше студиј у складу са тим законом.

2.Студенти који не доврше дипломски студиј у року прописан раније важећим Законом о високом образовању студије могу наставити у складу са Законом о високом образовању („Службени гласник Републике Српске“ бр,67/20), Статутом Универзитета Факултета и овим правилником.

3Одредбе од ст.8. до ст.11. члана 21. овог правилника примјењују се почев од уписа студента на први циклус студија у академској 2024/25. години.

**Ступање на снагу**

Члан 57.

Ступањем на снагу овог правилника, престаје да важи Правилник о студирања на првом циклусу студија на Православном богословском факултету „Свети Василије Острошки“ у Фочи број: 141-1/19 од 08.03.2019. године.

Члан 58.

Овај правилник ступа на снагу осмог дана од дана објављивања на интернет страници Факултета.

Број: ПРЕДСЈЕДНИК

Датум: Управног одбора

\_\_\_\_\_\_\_\_\_\_\_\_\_\_\_\_\_\_

/Проф. др Далибор Петровић /

